Φασιστική δολοφονία έγινε πριν λίγες μέρες στη Λευκίμμη. Στις 25 Νοεμβρίου ο χρυσαυγίτης δράστης, ενοχλημένος από την αντίδραση του 63χρονου Αλβανού εργάτη Petrit Zifle σε ρατσιστικό παραλήρημα του πρώτου με προσβολές σε βάρος των μεταναστών σε καφενείο, του έστησε καρτέρι και τον δολοφόνησε. Στη συνέχεια τον πέταξε σε χαντάκι, με το σώμα του ανθρώπου να εντοπίζεται χτες Δευτέρα. Ο χρυσαυγίτης συνελήφθη.

Η ανακοίνωση από την Πρωτοβουλία αγώνα και αλληλεγγύης για τη Λευκίμμη

Η Λευκίμμη της Κέρκυρας βρίσκεται για άλλη μια φορά στο επίκεντρο της δημοσιότητας, αυτή τη φορά όχι για το μακρόχρονο αγώνα των κατοίκων ενάντια στον Παράνομο ΧΥΤΑ Λευκίμμης ή για τη θαρραλέα αντι-εθνικιστική στάση που κράτησαν οι μαθητές του Λυκείου Λευκίμμης ενάντια στο φασιστικό περιεχόμενο των καταλήψεων που υποκινούσε η νεοναζιστική ΧΑ στα σχολεία.

Δυστυχώς, η Λευκίμμη βρίσκεται στη δημοσιότητα των ΜΜΕ μετά την εν ψυχρώ δολοφονία του 63χρονου συγχωριανού μας αλβανικής καταγωγής, εργάτη γης, ονόματι Petrit Zifle. Για τη δολοφονία του κυρίου Πέτρου, όπως τον γνώριζαν οι περισσότεροι, η αστυνομία έχει κάνει ήδη μια σύλληψη ντόπιου από το ακριβώς δίπλα χωριό, ο οποίος και ομολόγησε ότι τον σκότωσε.

Όπως όλα δείχνουν, το απόγευμα της Κυριακής 25 Νοέμβρη σε καφενείο στα Δραγωτινά Λευκίμμης, ο δράστης παρεμβαίνει σε μια κουβέντα των θαμώνων για τη Μακεδονία βρίζοντας και προσβάλλοντας όλους τους μη Έλληνες. Ο Zifle, που επίσης βρίσκεται στο καφενείο, ανταπάντησε με αποτέλεσμα να ξεκινήσει διαπληκτισμός μεταξύ τους. Οι θαμώνες τους χωρίζουν και ο δράστης αποχωρεί απειλώντας το θύμα. Αργότερα, ο δράστης στήνει καρτέρι και δολοφονεί εν ψυχρώ με κυνηγετική καραμπίνα τον 63χρονο Αλβανό, και στη συνέχεια τον πετάει σε ένα χαντάκι όπου και βρέθηκε το πρωί της Δευτέρας από διερχόμενο κάτοικο της περιοχής.

Ο δράστης είναι γνωστός στους κύκλους της Χρυσής Αυγής, μιας και υπήρξε εκλογικός αντιπρόσωπός της στις τελευταίες εκλογές στη Λευκίμμη και πολλές φορές μέλος της «συνοδείας» και του «κλιμακίου» της ΧΑ στη Λευκίμμη.

Παρά ταύτα, όλα ανεξαιρέτως τα ΜΜΕ της Κέρκυρας δεν έχουν κάνει την παραμικρή αναφορά για τη σχέση του δράστη με μια εγκληματική οργάνωση που διαπράττει και καλεί σε εν ψυχρώ δολοφονίες μεταναστών και αντιφασιστών, σαν και αυτή που συνέβη στη Λευκίμμη.

Η δολοφονία του Αλβανού συγχωριανού μας είναι αποτέλεσμα της κλιμάκωσης της παρουσίας της ΧΑ στη Λευκίμμη τα τελευταία χρόνια, μέσω της εμπλοκής της στο κίνημα ενάντια στο ΧΥΤΑ. Η κλιμάκωση αυτή συνοδεύεται με την ταυτόχρονη έξαρση των φασιστικών συμπεριφορών, των απειλών και της στοχοποίησης συγχωριανών μας με δημοκρατικές, αριστερές και αντιφασιστικές πεποιθήσεις.

Γι αυτό και θεωρούμε ΣΥΝΕΝΟΧΟΥΣ σε αυτή τη δολοφονία όσους Λευκιμμιώτες έδειξαν και επιμένουν να δείχνουν εγκληματική ανοχή απέναντι στη ΧΑ, αποδεχόμενοι την παρουσία της στα πλαίσια του αγώνα ενάντια στον παράνομο ΧΥΤΑ, στη λογική του «κανείς δε μας μυρίζει και κανείς δεν περισσεύει από τον αγώνα», θέτοντας τον ίδιο τον αγώνα σε κίνδυνο και προσφέροντας στην Κυβέρνηση την ευκαιρία να μιλά για χωριό ακροδεξιών εγκληματιών.

Η εν ψυχρώ δολοφονία του συγχωριανού μας έρχεται να καταδείξει με τον πιο τραγικό τρόπο πως η ανοχή και συνενοχή μερίδας κατοίκων της Λευκίμμης στην παρουσία της ΧΑ «χάριν της ενότητας του αγώνα» και παράλληλα η στοχοποίηση και συκοφάντηση δημοκρατικών και αντιφασιστών κατοίκων οι οποίοι από καιρό προειδοποιούν και καταγγέλλουν την παρουσία της νεοναζιστικής οργάνωσης στη Λευκίμμη και στο κίνημα, είναι που έφερε τα πράγματα ως εδώ. Αν δεν δράσουμε όπως οφείλουμε μπορεί τα πράγματα να εξελιχθούν ακόμα χειρότερα.

Η Κυβέρνηση και ο ΣΥΡΙΖΑ έχουν βαρύτατες πολιτικές ευθύνες και είναι επίσης ΣΥΝΕΝΟΧΟΙ, γιατί επέλεξαν σαν κοινωνικό αντίπαλο τη ΧΑ στην προσπάθεια τους να επιβάλουν με την πεντάμηνη κατοχή του χωριού μας από τα ΜΑΤ μια παντελώς άδικη, παράνομη και προκλητικά ετεροβαρή μεταφορά όλων των σκουπιδιών της Κέρκυρας στη Λευκίμμη.

Βαρύτατες είναι και οι ευθύνες των δημοτικών και περιφερειακών παρατάξεων του ΣΥΡΙΖΑ που υποστηρίζουν μια εγκληματική για τη Λευκίμμη λύση στο θέμα της διαχείρισης των απορριμμάτων και μάλιστα στο όνομα της Αριστεράς. Δεν έχουν απολύτως καμιά σχέση με την Αριστερά και με τις επιλογές τους σε οικονομικό και κοινωνικό επίπεδο την έχουν απαξιώσει συλλήβδην το σύνολο της. Αυτή την κοινωνική δυσαρέσκεια εκμεταλλεύονται οι φασίστες με ακροδεξιάς και εθνικιστικής κοπής επιχειρήματα όπως «ξεπουλάνε τη Μακεδονία μας».

Ενδεικτικό του κινδύνου της φασιστικοποίησης που επιχειρείται στην περιοχή, σε συνδυασμό με τη γενικότερη άνοδο των ακροδεξιών δυνάμεων σε πανελλαδικό και ευρωπαϊκό επίπεδο είναι ότι φασιστικές, φιλοχουντικές και νεοναζιστικές απόψεις όχι μόνο είναι διάχυτες σε μερίδα κατοίκων της περιοχής, αλλά και εκφράζονται χωρίς κανένα ίχνος ντροπής ακόμα και όταν ΥΠΑΡΧΕΙ ΦΑΣΙΣΤΙΚΗ ΔΟΛΟΦΟΝΙΑ μπροστά στα μάτια τους.

Εμείς από τη μεριά μας, αντιλαμβανόμενοι πλήρως τον κίνδυνο που εδώ και καιρό διατρέχει το χωριό μας, οι συγχωριανοί μας και ειδικά η Νεολαία της Λευκίμμης, καλούμε τους Λευκιμμιώτες και τις Λευκιμμιώτισσες να σταθούν απέναντι στο φασισμό και τις νεοναζιστικές ιδέες , να σταθούν απέναντι στον εθνικισμό και το ρατσισμό που σπέρνουν το μίσος μεταξύ των συγχωριανών μας και οπλίζουν τα χέρια επίδοξων δολοφόνων. Να μιλήσουμε ανοιχτά, να καταγγείλουμε, να απομονώσουμε, να τσακίσουμε και να εξαφανίσουμε από προσώπου γης τη ΧΑ και τις απάνθρωπες ιδέες που πρεσβεύει.

Η ΣΙΩΠΗ ΕΙΝΑΙ ΣΥΝΕΝΟΧΗ.

Οι ιδεολογικοί απόγονοι των ναζί και του Χίτλερ, του φασίστα Μεταξά και της Χούντας πρέπει να απομονωθούν κοινωνικά και πολιτικά και να καταλήξουν εκεί που ανήκουν, στα σκοτάδια της Ιστορίας.

Ο φασισμός φυτρώνει στη δυστυχία, καλλιεργείται από την αμάθεια και ποτίζεται με το νερό της ιστορικής λήθης.

Ούτε στη Λευκίμμη ούτε πουθενά, τσακίστε τους φασίστες σε πόλεις και χωριά.

Σχόλια